钦定古今图书集成/理学汇编/学行典/第273卷 > 《处士传序》梁·书
## 钦定古今图书集成/理学汇编/学行典/第273卷 > 《处士传序》梁·书

《易》曰：“君子遁世无闷，独立不惧。”孔子称长沮、桀、溺隐
者也。古之隐者，或耻闻禅代，高让帝王，以万乘为垢
辱之死亡而无悔，此则轻生重道，希世间出，隐之上
者也。或托仕监门，寄臣柱下，居易而以求其志，处污
而不愧其色，此所谓大隐，隐于市朝，又其次也。或裸
体佯狂，盲喑绝世，弃礼乐以反道，忍孝慈而不恤，此
全身远害，得大雅之道，又其次也。然同不失语默之
致，有幽人贞吉矣。与夫没身乱世，争利干时者，岂同
年而语哉？《孟子》曰：“今人之于爵禄，得之若其生，失之
若其死。”《淮南子》曰：“人皆鉴于止水，不鉴于流潦”，夫可
以扬清激浊，抑贪止竞，其惟隐者乎！自古帝王，莫不
崇尚其道，虽唐尧不屈巢、许，周武不“降夷齐，以汉高
肆慢，而长揖黄绮，光武按法，而折意严周。自兹以来，
世有人矣。有梁之盛，继绍风猷。”斯乃道德可宗，学艺
可范，故以备《处士》篇云。